Pompeius osallistui samana vuonna Numantian sotaan Hispaniassa, jossa paikalliset keltiberiheimot olivat nousseet kapinaan roomalaisia vastaan. Hän korvasi komentajana aiemman konsulin Quintus Caecilius Metellus Macedonicuksen, joka oli aiempina vuosina taistellut menestyksekkäästi keltiberejä vastaan mutta epäonnistunut lopulta heidän pääkaupunkinsa Numantian valtaamisessa.